 
Н А Р Е Д Б А  
ЗА УПРАЖНЯВАНЕ ПРАВАТА НА СОБСТВЕНОСТ НА ОБЩИНА КЪРДЖАЛИ ВЪРХУ ОБЩИНСКАТА ЧАСТ ОТ КАПИТАЛА НА ТЪРГОВСКИТЕ ДРУЖЕСТВА, ГРАЖДАНСКИ ДРУЖЕСТВА И СДРУЖЕНИЯ С НЕСТОПАНСКА ЦЕЛ
 
Раздел І

Общи положения

 

Чл. 1. (1) /Изм. – Решение № 158/27.11.2008 г. на ОбС-Кърджали/ С тази Наредба се определят условията и редът за упражняване правата на собственост на Община Кърджали в търговски дружества с общинско участие в капитала, за участието на общината в граждански дружества и в сдружения с нестопанска цел.

(2) Тази наредба не се прилага за:

1. Общински предприятия, които осъществяват дейността си въз основа на правилник, приет от Общинския съвет на основание чл.52, ал.2 от ЗОС;

2. Общински структури на бюджетна издръжка.
Чл. 2. (1) /Доп.–Решение №158/27.11.2008 г. на ОбС-Кърджали / Общинският съвет упражнява правата на собственост пряко или чрез Кмета на Община Кърджали в съответствие с разпоредбите на Търговския закон и реда и условията на тази наредба като:


1. Образува, преобразува и прекратява еднолични търговски дружества /ЕТД/;


2. Приема, изменя и допълва учредителния акт /устава, дружествения договор/ на дружеството;


3. Взема решения за намаляване или увеличаване на капитала;

4. Избира и освобождава органите на управление на ЕТД. Определя възнаграждението им и обсъжда и приема бизнесзадачите;


5. Избира контрольор и експерт-счетоводител и определя възнагражденията им;


6. Взема решения за освобождаване от отговорност органите на  управление;


7. Взема решения за откриване и закриване на клонове, и за участие в други дружества;


8. Назначава или определя ликвидаторите при прекратяване на дружество, освен в случаи на несъстоятелност;


9. Взема решения за допълнителни парични вноски;

10. Взема решения за приемане или изключване на съдружници /акционери/. Дава съгласие за прехвърляне на дружествен дял на нов член;


11. Взема решения за придобиване или разпореждане с дялове или акции собственост на дружеството.


12. /Изм. – Решение № 249/09.06.2005 г. на ОбС-Кърджали. Доп. – Решение № 543/31.01.2007 г. на ОбС – Кърджали. Доп. – Решение №168/25.11.2009 г. на ОбС-Кърджали/  Взема решения за придобиване и разпореждане с движими вещи на стойност над 10 хил.лв./5,11 хил. евро и недвижими имоти и вещни права върху тях в търговските дружества. Придобиването на движими вещи следва да се извършва по реда на Закона за обществените поръчки и подзаконовите нормативни актове, като документацията предварително се съгласува с отдел „Правен” на Община Кърджали.

13. Дава разрешение за учредяване на ипотека или залог на дълготрайни активи на дружеството;


14. Взема решения за прехвърляне на дълготрайни материални активи от имуществото на ЕТД;


15. /Отм. – Решение № 249/09.06.2005 г. на ОбС – Кърджали/

16. Дава разрешения за сключване на договори за кредит;


17. Приема годишния счетоводен отчет и баланс на дружеството, взема решение за разпределяне на печалбата и нейното изплащане;


18. Решава и други въпроси, предоставени в негова компетентност от закона и от учредителния акт.


19. /Доп. – Решение № 158/27.11.2008 г. на ОбС-Кърджали/ Взема решения за внасяне на свободни имоти и вещи или вещни права върху имоти, частна общинска собственост като непарична вноска в капитала на търговски дружества. Решението на общинския съвет се счита за прието, когато е с мнозинство от две трети от общия брой на общинските съветници.


(2) Решенията по ал.1, т. 1, 2, 9 и 10  се вземат с мнозинство повече от ¾ от капитала, а решенията по т. 3 с единодушие на всички съдружници. Останалите решения се  вземат с мнозинство повече от ½ от капитала.

(3) Предвидените в Търговския закон правомощия на общото събрание на съдружниците, съответно на акционерите, при едноличните търговски дружества с общинско участие, се упражняват от Общинския съвет.


(4) Правомощията на Общинския съвет се уреждат в уставите и дружествените договори.

Чл. 3. Общинския съвет приема решения, когато упражнява правата си на собственик в ЕТД, а Кметът на общината издава заповеди и сключва договори в изпълнение на решенията на Общинския съвет.

Раздел ІІ

Образуване, преобразуване и прекратяване на общински еднолични търговски дружества

Чл. 4. (1) Общинският съвет с решение може да образува, преобразува и прекратява еднолични търговски дружества с общинско участие.


(2) В търговските дружества по ал.1 Община Кърджали не може да бъде неограничено отговорен съдружник или акционер. Община Кърджали отговаря за задълженията на дружеството до размера на техния капитал.

(3) Дружествата по тази Наредба са юридически лица, чиято дейност се основава на разпоредбите на Търговския закон и другите нормативни актове в Република България, както и решенията на Общинския съвет.


(4) В дружествата по чл.4, ал.1 Общинският съвет е едноличен собственик на целия капитал.


(5) Дружествата по чл.4, ал.1 не отговарят за задълженията на Общината и дяловете/акциите/ им не могат да бъдат запорирани  за  задължения на Общината.


(6) Дружествата по чл.4, ал.1 отговарят за задълженията си със своето имущество, а Община Кърджали с размера на участието си в капитала на дружествата.

Чл. 5. (1)Образуването и преобразуването на предприятия в еднолични търговски дружества с общинско имущество се извършва съгласно разпоредбите на Търговския закон.


(2) С акта за образуване и преобразуване по ал. 1, имуществото, предоставено за стопанисване на тези предприятия се предоставя в собственост на дружеството.


(3) При образуването на еднолично търговско дружество с общинско имущество с непарична вноска на общината чл.72 и чл.73 от Търговския закон не се прилагат. Оценката на непаричната вноска на общината се извършва от лицензирани оценители по реда на Наредбата за анализите на правното състояние и приватизационните оценки и за условията и реда за лицензиране на оценители, а дълготрайните финансови активи се оценяват по счетоводната им стойност.

Чл. 6. (1) Решенията на Общинския съвет по чл.62, ал.2 от Търговския закон за образуване и преобразуване на предприятия в еднолични търговски дружества с общинско имущество съдържат:

- фирма, седалище на дружеството и адрес на управление;

- предмета на дейност;

- срок за който се образува дружеството;


- размера на записаният и внесен капитал, както сроковете и условията за внасянето му, ако не е изцяло внесен, брой на дялове/акции/ и номинална стойност на 1 дял /акция/;

- имуществото, предоставено в собственост на дружеството;


-органи на управление на дружеството и размера на възнаграждението.


- описание на непаричната вноска в случай на участие с такава вноска, както и стойността и определена от лицензиран оценител.

(2) С решението по ал.1 Общинския съвет  приема дружествения договор при дружествата с ограничена отговорност, съответно устава при акционерните дружества.

Чл. 7. (1) Едноличните търговски дружества могат след решения на Общинския съвет да се разпореждат с недвижимото си имущество и да учредяват залог или ипотека.

(2) /Изм. – Решение № 249/09.06.2005 г. на ОбС – Кърджали. /Изм. – Решение № 158/27.11.2008 г. на ОбС – Кърджали/  Едноличните търговски дружества могат да отдават под наем недвижими имоти чрез търг за срок не по-дълъг от 5 години, като се съобразяват с условията и базисните цени, определени с Наредбата за реда за придобиване, управление и разпореждане с общинско имущество в Община Кърджали.


(3) /Отм. – Решение № 249/09.06.2005 г. на ОбС – Кърджали/

(4) /Отм. – Решение № 249/09.06.2005 г. на ОбС – Кърджали/

(5) /Отм. – Решение № 249/09.06.2005 г. на ОбС – Кърджали/

Чл. 8. Управителните органи на едноличните търговски дружества нямат право без решение на Общинския съвет:

1. Да ползват и предоставят кредити на физически или юридически лица, както и гаранции за техни задължения пред банки или други кредитори;


2. Да извършват действия, които са от компетенциите на едноличния собственик на капитала.
Чл. 9. (1) При прекратяване на общинско търговско дружество, освен в случаите на несъстоятелност, Общинският съвет назначава ликвидатори, а Кмета на Общината сключва договори с тях.


(2) С решението за прекратяване на дружеството чрез ликвидация Общинския съвет определя възнаграждението на ликвидатора и срокът на ликвидация.


(3) Не могат да бъдат назначавани за ликвидатори лица, които:

1. от свое или чуждо име извършват търговски сделки сходни с дейността  на дружеството;


2. са съдружници в събирателни или командитни дружества и в дружества с ограничена отговорност със сходна дейност на дружеството, на което са ликвидатори;
3. са лишени с присъда или с административно наказание от правото да заемат материално-отчетническа дейност;



4. са общински съветници, кметове, зам.кметове или секретари на Общината.

5./Изм. – Решение №200/23.12.2010 г. на ОбС-Кърджали/ са държавни служители;

6. са членове на управителни съвети на търговски дружества обявени в несъстоятелност;

7.са свързани лица по смисъла на Търговския закон.

Раздел ІІІ

Образуване, преобразуване и прекратяване на търговски дружества с общинско участие

Чл. 10. Общинския съвет взема решения за:

1. Участие на Общината като съдружник /акционер/ в търговски дружества;


2. Прекратяване участието на Общината като съдружник в търговски дружества;


3. Съгласие за преобразуване на търговски дружества с общинско участие.


Чл. 11. Предложението за учредяване на търговско дружество с участие на Общината се отправя от заинтересованите лица до Кмета на Общината и до Общинския съвет и трябва да бъде придружено от:

1. Технико-икономическа обосновка за законосъобразността и целесъобразността на предложението, придружена от бизнес план за дейността на дружеството за период от 3  години;


2. Проект за Дружествен договор /Устав/;


3. Заверено ксерокопие от съдебната регистрация – за българските съдружници /акционери/;


4. Легализирани препис - извлечения, удостоверяващи легитимността и капитала на чуждестранните участници;


5. Документи, удостоверяващи финансовото състояние, включително баланс и отчет за приходите и разходите за последния отчетен период, удостоверения за липса на данъчни задължения и задължения  към осигурителни фондове;


6. Референции от обслужващи банки;


7. Описание на непаричната вноска, ако ще участва с такава, както и стойността й, определена от лицензиран оценител.

Чл. 12. По направените предложения, писмени становища дават съответните отдели от общинска администрация и постоянни комисии към Общинския съвет. При необходимост, Кмета на общината може да поиска становище и от външни експерти.

Чл. 13. (1) В търговските дружества, в които Общината е акционер или съдружник, Общинския съвет упълномощава писмено с решение Кмета на общината или друго лице, да представлява Общината в Общото събрание на дружеството.

(2) В дружествата с ограничена отговорност лицата, упълномощени да представляват Общината в Общото събрание на съдружниците, вземат предварително писмено становище от Общинския съвет по въпроси от предварително обявения дневен ред свързани с:


1. Изменяне и допълване на дружествения договор;


2. Приемане и изключване на съдружник, даване съгласие за прехвърляне на дружествен дял на нов член или на друг съдружник;


3. Намаляване или увеличаване капитала на дружеството;


4. Придобиване и отчуждаване на недвижими имоти и вещни права върху тях, включени в капитала на дружеството.

5. Решение за допълнителни парични вноски;


6. Решение за участие в други дружества;


7. Преобразуване и прекратяване на дружеството.


(3) В акционерните дружества, лицата упълномощени да представляват Общината в Общото събрание на акционерите, вземат предварително писмено становище от Общинският съвет по въпроси от предварително обявения дневен ред, свързани с:


1.Изменение и допълване устава на дружеството;


2.Намаляване или увеличаване капитала на дружеството;


3.Преобразуване и прекратяване на дружеството;

4.Придобиване и отчуждаване на недвижими имоти и вещни права върху тях, включени в капитала на дружеството;

5.Решение за допълнителни парични вноски;


6.Решение за участие в други дружества.

Чл. 14. (1) /Изм.и доп. - Решение № 158/27.11.2008 г. на ОбС – Кърджали/ Предложението за образуване и преобразуване на смесени дружества с общинско участие, както и участието на еднолични търговски дружества с общинско участие в капитала в други дружества, се придружава от писмено съгласие на съдружниците и решение на Общото събрание на акционерите, в зависимост от вида на търговското дружество.

(2) /Изм.и доп. - Решение № 158/27.11.2008 г. на ОбС – Кърджали/ С решение на Общинския съвет се определя участието на общината в граждански дружества и сдружения с нестопанска цел.

(3) /Изм.и доп. - Решение № 158/27.11.2008 г., на ОбС – Кърджали/ Решенията по ал.1 и ал.2 се вземат с мнозинство от две трети от общия брой на общинските съветници.
Раздел ІV

Състав на органите за управление на общинските еднолични търговски дружества


Чл. 15. Органи на управление на еднолични търговски дружества с общинско участие са:


1. Едноличния собственик на капитала – Община Кърджали, чрез Общинския съвет;


2. Управителят при ЕООД;


3. Съвет на директорите при ЕАД.
Чл. 16. (1) За едноличните акционерни дружества се утвърждава едностепенна система на управление.


(2) /Доп. - Решение № 52/30.03.2017 г. на ОбС – Кърджали/ Съставът на съвета на директорите е от 3 /трима/ души, който се избира с решение на Общински съвет.

(3) /Нова - Решение №52/30.03.2017 г. на ОбС – Кърджали/ Съветът на директорите избира един от членовете си за изпълнителен директор.

Чл. 17. Органите за управление на търговските дружества, в които Общината е съдружник или акционер, се формират по условията и реда на Търговския закон.

Чл. 18. Управители на дружества с ограничена отговорност, както и изпълнителни органи на акционерни дружества, могат да бъдат само дееспособни физически лица.

Чл. 19. (Доп. - Решение № 161/25.11.2004 г. на ОбС - Кърджали) Не могат да бъдат управители на общински еднолични дружества с ограничена отговорност физически лица, които:

1. От свое или от чуждо име извършват търговски сделки, свързани с основната или сходна с тази на дружеството дейност;


2. са съдружници в търговски дружества със сходна дейност на тази с дружеството, което управляват;


3. са неограничено отговорни съдружници в други търговски дружества;


4. заемат длъжност в ръководни органи на други дружества;


5. са заемали длъжности в ръководни или контролни органи на други дружества, прекратени поради несъстоятелност;


6. са лишени с присъда или административно наказание от правото да заемат материално-отчетническа длъжност, до изтичане срока на наказанието;

7. са кметове, заместник-кметове или секретари на Общината, кметове на кметства и общински съветници;

8. са държавни служители;


9. работят по трудов договор в управляваното от тях дружество.

Чл. 20. (1) Не могат да бъдат членове на съветите на директорите на общински еднолични акционерни дружества, физически лица, които:
1. От свое или от чуждо име извършват търговски сделки, свързани с основната или сходна с тази на дружеството дейност;
2. са лишени с присъда или с административно наказание от правото да заемат материално-отчетническа длъжност, до изтичане срока на наказанието;

3. са съдружници в търговски дружества със сходна дейност на управляваното от тях дружество;

4. са неограничено отговорни съдружници в други търговски дружества;

5. заемат длъжност в ръководни органи на други дружества;


6. са били членове на управителен или контролен орган на дружество, прекратено поради несъстоятелност през последните две години, предхождащи датата на обявяване на несъстоятелността, ако са останали неудовлетворени кредитори;

7. са съпрузи или роднини до трета степен по права или съребрена линия, включително по сватовство, на друг член на органа за управление на дружеството;
8. са кметове, заместник-кметове или секретари на Общината, кметове на кметства и общински съветници;
9. извършват конкурентна дейност спрямо дружеството, докато е в сила договора му за управление и за срок до 3 години след прекратяването му;

10. са държавни служители;


11. работят по трудов договор в управляваното от тях дружество или общинска администрация.


(2) Не могат да бъдат изпълнителни членове на съветите на директорите лица, които работят по трудов договор или по служебно правоотношение.

Чл. 21. Органите за управление на едноличните търговски дружества с общинско участие в капитала в 30-дневен срок след изтичане на всяко тримесечие и след приключване на финансовата година представят на Кмета на общината писмен отчет за работата си – за резултатите от изпълнението на бизнес програмата на дружеството, за финансовото и икономическо състояние на дружеството, за съществуващите проблеми и мерки за тяхното решаване и разшифровка на разходите по пера.

Раздел V

Възлагане на управлението на едноличните търговски дружества с общинско участие в капитала

Чл. 22. (1) (Доп. - Решение № 188/14.10.2021 г. на ОбС - Кърджали) Управлението на едноличните търговски дружества с общинско участие се възлага с договори за управление, след проведен конкурс по реда на Раздел ХІ Ред и условия за провеждане на конкурс за възлагане на управлението на едноличните търговски дружества с общинско участие в капитала.

(2) Договорите за възлагане на управление с лицата избрани или освободени от Общински съвет се сключват, съответно прекратяват от Кмета на Община Кърджали.


(3) /Доп. - Решение № 52/30.03.2017 г. на ОбС – Кърджали/ Договорите за възлагане на управлението с изпълнителните членове, избрани от съвета на директорите при ЕАД се сключват от председателя на съвета на директорите. Проектът на договора се съгласува предварително с кмета на общината.

(4) /Нова – Решение №52/30.03.2017 г. на ОбС-Кърджали/  Договорът за управление с изпълнителния директор по ал.3 се счита за прекратен с решението на Общински съвет за освобождаване на съвета на директорите.


(5) Договорите за възлагане управлението на търговските дружества се сключват за срок от 3 /три/ години.
Чл. 23. (1) В договора за управление се определят:


1. Правата и задълженията на страните;


2. Условията и реда за формиране възнаграждението на управителните органи на дружеството;

3. Отговорността на страните при неизпълнение на договора;


4. Основанията за прекратяване на договора.

(2) В договора могат да залегнат и други клаузи, непосочени в ал.1.

Чл. 24. (1) Лицата сключили договор за управление се задължават да изготвят бизнес програма на дружеството, определена за целия срок на договора за управление и поотделно за всяка година в съответствие със стратегията за развитие на дружеството.


(2) Бизнес програмата съдържа конкретни икономически показатели, чието изпълнение органите на управление следва да осигурят: рентабилност, производителност, обем на продажбите, печалба или намаляване на загуба, използване на съоръженията, поддържане на определен брой работни места, финансови задължения, инвестиции и др..


(3) В едномесечен срок от подписване на договора органите на управление представят бизнес програма по чл.24 от настоящата наредба, която се обсъжда и приема от Общинския съвет.
Чл. 25. (1) Членовете на Съвета на директорите внасят парична гаранция за своето управление в размер на 3-месечното им брутно възнаграждение в едномесечен срок от сключването на договора за възлагане на управление на дружеството.


(2) Внесената парична гаранция се връща, ведно с начислените лихви след прекратяване на договора за управление и след решение на Общинския съвет за освобождаване от отговорност.
Чл. 26. (1) Лицата, които работят по договори за управление на  едноличните търговски дружества с общинско имущество задължително се осигуряват за всички осигурени социални рискове и подлежат на задължително здравно осигуряване.


(2) Осигурителният доход, осигурителните вноски и тяхното разпределение между осигурителя и осигурения се определят в размери и по ред, установени със закона.


(3) Времето, през което лицата по ал.1 са работили по договор за управление и са били осигурявани за всички осигурителни случаи, се зачита за осигурителен стаж.

(4) /Изм. – Решение № 249/09.06.2005 г. на ОбС – Кърджали. /Изм. и доп. - Решение № 543/31.01.2007 г. на ОбС – Кърджали/  Управителите или изпълнителните членове на Съвета на директорите, които при прекратяване на договора за управление са придобили право на пенсия за прослужено време и старост и са били осигурявани за всички осигурителни случаи, имат право на обезщетение в размер на шест месечни брутни възнаграждения, при условие, че са изпълнявали тази длъжност през последните шест години. При липса на това условие се изплаща обезщетение в размер на две брутни средномесечни възнаграждения. Обезщетенията се изчисляват на база полученото средномесечно възнаграждение през последните дванадесет месеца. Ако отработените месеци са по-малко от дванадесет, обезщетението се изчислява на база реално отработени месеци в дружеството.

(5) Лицата, чиито договори за управление са прекратени с изтичането на срока на договора имат право на парично обезщетение за безработица при условията, по реда и в размерите уредени в чл.54 и сл. от Кодекса за социално осигуряване.


(6) /Изм. – Решение № 168/25.11.2009 г. на ОбС – Кърджали/ Управителите и изпълнителните членове на търговските дружества имат право на платен годишен отпуск в размер на 20 работни дни и неплатен до 30 календарни дни в рамките на една календарна година. Отпуските се разрешават със заповед на доверителя и се ползват в рамките на календарната година.


(7) Управителите и членовете на съвета на директорите ползват всички права за командироване в страната и чужбина по повод изпълнение задълженията им по договорите за управление за сметка на дружеството след заповед на доверителя.


(8) /Изм. – Решение № 249/09.06.2005 г., на ОбС – Кърджали. Изм. – Решение № 168/25.11.2009 г. на ОбС – Кърджали/ Управителите на търговските дружества и изпълнителните директори имат право на разходи за представителни цели в размер до 1500 лв., с включен данък по чл.204, т.1 от ЗКПО за една календарна година.


(9) /Изм. – Решение № 249/09.06.2005 г. на ОбС – Кърджали. Изм. – Решение № 168/25.11.2009 г. на ОбС – Кърджали/  За ползване на служебен автомобил от управителя, изпълнителният директор и членове на съвета на директорите при изпълнение на задължения във връзка с дейността на дружеството се определя лимит до 6 хил. км. пробег  в рамките на една календарна година.


(10) /Нова – Решение №168/25.11.2009 г. на ОбС – Кърджали/  Разходите за телефонни услуги на търговските дружества се определя със заповед на кмета на общината.
(11) /Нова - Решение №154/28.10.2010 г. на ОбС – Кърджали/ По изключение при необходимост, ако нямат служебен автомобил, ръководителите на търговските дружества могат да ползват личен автомобил за служебни цели. Ползването се определя със заповед на кмета на общината. Отчитането и заплащането на разходите за гориво и консумативи се извършва въз основа на надлежни документи.

Чл. 27. (1) Договорите с управителите и членовете на съвета на директорите се прекратяват преди изтичане на срока:


1. По взаимно писмено съгласие на страните;


2. /Изм. – Решение № 249/09.06.2005 г. на ОбС – Кърджали/  По искане на лицето с писмено предизвестие, не по-малко от 1 месец;

3. При преобразуване или прекратяване на общинското еднолично търговско дружество, както и при промяна на собственика на капитала на дружеството;


4. В случай на смърт или поставяне под запрещение на физическото лице;


5. В случай на обявяване на несъстоятелност или прекратяване на юридическото лице;


6. При възникване на някое от обстоятелствата, обуславящо забрана или ограничение на лицето за изпълнение на съответните функции съгласно настоящата Наредба;


7. Поради фактическа невъзможност на лицето да изпълнява задълженията си,  продължила повече от 60 календарни дни;

8. При други условия, посочени в договора за управление;

9. /Нова – Решение №52/30.03.2017 г. на ОбС-Кърджали/ С решение на Общински съвет.


(2) Договорите с управителите и членовете на съветите на директорите могат да бъдат прекратени преди изтичане на срока без предизвестие:


1. При извършване на действия или бездействия на лицето, довели до трайно влошаване на финансовите резултати на дружеството или от които са произтекли щети за дружеството;


2. При виновно неизпълнение на критериите и показателите по одобрените бизнеспрограми;

3. При нарушаване на закона, извършено при или по повод изпълнението на задълженията по договора или при нарушаване на тази Наредба;


4. При извършване на други закононарушения, установени с влязла в сила присъда;


5. При представяне на Общинския съвет и Кмета на Общината на невярна информация за състоянието на дружеството, както и при съставяне или утвърждаване на документи с невярно съдържание.


(3) В случаите на прекратяване на договора по ал.2 внесената парична гаранция за управление остава в полза на дружеството.

Раздел VІ

Определяне възнаграждението на  изпълнителните органи в едноличните търговски дружества с общинско участие в капитала


Чл. 28. (1) /Отм. – Решение № 52/30.03.2017 г. на ОбС – Кърджали/.

(2) /Отм. – Решение № 52/30.03.2017 г. на ОбС – Кърджали/.

(3) /Изм. – Решение № 249/09.06.2005 г. на ОбС – Кърджали, изм. – Решение № 168/25.11.2009 г. на ОбС – Кърджали/ Управителите на еднолични търговски дружества получават възнаграждение в размер на 3 /три/ минимални работни заплати за страната.


(4) /Отм. – Решение № 52/30.03.2017 г. на ОбС – Кърджали/;

(5) /Изм. – Решение № 168/25.11.2009 г. на ОбС – Кърджали, изм. – Решение № 52/30.03.2017 г. на ОбС – Кърджали, изм.-Решение №111/26.05.2023 г. на ОбС-Кърджали/ Членовете на съвета на директорите получават месечно възнаграждение в размер на една минимална работна заплата за страната.

Чл. 29. (1) /Изм. – Решение № 543/31.01.2007 г. на ОбС - Кърджали/; /Изм. – Решение № 52/30.03.2017 г. на ОбС – Кърджали/; Управителите, изпълнителните директори и членовете на съвета на директорите на едноличните търговски дружества с общинско участие в капитала получават месечно възнаграждение по чл.28, ал.3 и ал.5 от наредбата.

(2) /Отм. – Решение №52/30.03.2017 г. на ОбС-Кърджали/;

(3) /Отм. – Решение №52/30.03.2017 г. на ОбС-Кърджали/;

(4) /Отм. – Решение №52/30.03.2017 г. на ОбС-Кърджали/;

(5) /Отм. – Решение №52/30.03.2017 г. на ОбС-Кърджали/;

(6) /Отм. – Решение №52/30.03.2017 г. на ОбС-Кърджали/;

Чл.30. (1) /Отм. – Решение №52/30.03.2017 г. на ОбС-Кърджали/;

(2) /Отм. – Решение №52/30.03.2017 г. на ОбС-Кърджали/;

Чл. 30. (1) /Нова – Решение №52/30.03.2017 г. на ОбС-Кърджали/;  Управителите и изпълнителните директори на едноличните търговски дружества получават допълнително стимулиране, след приключване на финансовата година в зависимост от размера на реализираната счетоводна печалба през отчетната година, при условие, че дружеството има финансова възможност и няма непокрита загуба от предходни години и просрочени текущи задължения.


(2)/Нова – Решение №52/30.03.2017 г. на ОбС-Кърджали/;  Допълнителното възнаграждение се формира еднократно след приключване на отчетната година в зависимост от изпълнение на показателите и критериите
, съгласно Приложение №1, неразделна част от настоящата наредба. Допълнителното възнаграждение се формира на база бални единици, като стойността на една бална единица се равнява на минималната работна заплата за страната за съответния месец.


(3) /Нова – Решение №52/30.03.2017 г. на ОбС-Кърджали/;  За целите на формиране на допълнителното годишно възнаграждение по ал.1 при изчисляване на показателя „финансов резултат” от реализираните приходи се приспадат приходите от продажба на активи на дружеството.

Чл.31. (1) Едноличните търговски дружества образуват средствата за работна заплата в съответствие с Наредбата за образуване на средствата за работна заплата в търговските дружества с над 50 на сто държавно или общинско участие, която ежегодно се приема от Министерския съвет, а  лечебните заведения съгласно нормативната уредба на  Министерството на здравеопазването.


(2) В случаите, когато начислените средства за работна заплата превишават образуваните по реда на наредбата, определената сума от тримесечните възнаграждения общо на органите на управление на търговското дружество се намалява с тройния размер на минималната работна заплата за съответното тримесечие – за всеки процент превишение, а за частите от процента – съразмерно, но не повече от 70 на сто от възнаграждението за съответния тримесечен период.


(3) В случаите, когато начислените средства за работна заплата превишават образуваните по реда на инструкцията, начисленото общо за трите месеца възнаграждение на органите на управление на търговските дружества - лечебни заведения се намалява с една минимална заплата за страната.

Чл.32. /Изм. – Решение № 543/31.01.2007 г. на ОбС – Кърджали/  При неизпълнение разпоредбите на раздел VІ от настоящата Наредба,  на управителите и изпълнителните членове на търговските дружества се налагат глоби по реда на чл.32, ал.1 и ал. 2  от ЗАНН.

Чл.33. (1) Отношенията в едноличните търговски дружества между работодател и синдикални организации, касаещи трудови и осигурителни отношения на работници и служители, които не са уредени с повелителни разпоредби на Кодекса на труда, се уреждат с Колективен трудов договор.


(2) След вписване на КТД в Областна инспекция по труда – Кърджали, екземпляр от същия се предоставя в Община Кърджали.


(3) /Отм. – Решение № 249/09.06.2005 г. на ОбС – Кърджали/

(4) /Изм. – Решение № 543/31.01.2007 г. на ОбС – Кърджали. Изм. – Решение № 168/25.11.2009 г. на ОбС – Кърджали/ По решение на общото събрание на колектива, при финансова възможност на дружеството и при изпълнение на показателите на бизнес програмата може да се заделят средства за социални разходи в размер до 3 на сто от начислените за предходната година средства за работна заплата.
Раздел VІІ

Ред за установяване и внасяне на дивиденти от търговските дружества с общинско участие


Чл. 34. Дивидента за Общината  се изчислява от печалбата след данъчно облагане в съответствие с Търговския закон, Закона за счетоводството, учредителните актове на търговските дружества и размера на общинското участие.

Чл. 35. Едноличните общински търговски дружества след решение на  Общинският съвет отчисляват дивидент за Общината от печалбата след данъчното облагане по годишния счетоводен отчет .

Чл. 36. Търговските дружества, в чийто капитал има общинско участие, отчисляват дивидент за съдружниците /акционерите/ от печалбата след данъчно облагане, установена в годишния счетоводен отчет, по решение на Общото събрание на Дружеството в съответствие с Търговския закон и Закона за счетоводството.

Чл. 37. Дължимият на Общината дивидент се внася съгласно ЕБК за съответната година до 30 май на следващата година.

Чл. 38. (1) Загубата на търговските дружества се покрива, както следва:


1. От неразпределена печалба от минали години;


2. От резервите на дружеството;


3. За сметка на допълнителния капитал;


4. Чрез намаляне на основния капитал на дружеството.


(2) Загубите по реда на ал.1, т.1, 2 и 3 се покрива с решение на управителя или съвета на директорите.


(3) Загубата по ал.1, т.4 се покрива:


1. С решение на Общото събрание на съдружниците или акционерите на търговските дружества с общинско участие;


2. С решение на Общинския съвет за едноличните търговски дружества.
Раздел VІІI
/Нов - Решение №158/27.11.2008 г.

на ОбС – Кърджали/
Ред за участие на общината в граждански дружества по Закона за задълженията и договорите


Чл. 39.  За осъществяване на стопанска дейност общината може да участва в граждански дружества, образувани по реда на Закона за задълженията и договорите /ЗЗД/.

Чл. 40. С договора за дружество, общината съвместно с друго лице или лица се съгласяват да обединят своята дейност за постигането на една обща стопанска цел.


Чл. 41. Общинският съвет по предложение на кмета на общината или по своя инициатива взема решение за:

1. Учредяване  на гражданско дружество;

2. Участие на общината като съдружник в гражданско дружество;

3. Прекратяване на участието на общината като съдружник в гражданското дружество.

Чл. 42. (1) Предложение за учредяване на гражданско дружество с общината се отправя от заинтересованите лица до кмета на общината и до общинския съвет. Предложението трябва да съдържа:

1.Технико-икономическа обосновка за целесъобразността на предложението, придружена от бизнес-план за дейността на дружеството за период от 3 до 5 години;


2.Проект на дружествен договор /Устав/;


3.Копие от съдебна регистрация, регистрация по БУЛСТАТ и данъчна регистрация;

4. Документи, удостоверяващи финансовото състояние, включително баланс и отчет за приходите и разходите за последния отчетен период и платени данъци;

5. Референции от обслужващи банки, както и документи удостоверяващи финансовото състояние на предложителя;

6. Описание на непаричната вноска, ако ще участва с такава, както и стойността и.

(2) Инициативата за учредяване на гражданско дружество може да е на кмета на общината или на общинския съвет.
Чл. 43. (1) Решението за учредяване на гражданското дружество задължително включва:
1.Седалището и адреса на управление на дружеството;
2.Стопанската цел за която се образува дружеството;
3.Приемане на договор за дружество;
4.Размера на вноските, които съдружниците следва да внесат или определяне на имотите или вещите, които следва да внесат, ако са предвидени такива.

(2) Когато общината участва със свободни имоти и вещи или вещни права върху имоти, частна общинска собственост, като непарична вноска в гражданското дружество, решението на общински съвет се счита за прието когато е с мнозинство от две трети от общия брой на общинските съветници.
Чл. 44. (1) При приемане на решението за учредяване на гражданско дружество, общинския съвет определя кмета на общината или друго лице, което ще представлява общината в дружеството в качеството й на съдружник.
(2) Лицето по ал.1 има правата и задълженията дадени от ЗЗД и дружествения договор на съдружника в сдружението.

(3) В дружествения договор се определят случаите в които решенията относно работите на дружеството се вземат от общинския съвет.
Чл .45. Относно неуредените в този раздел въпроси се прилагат разпоредбите на чл.357-362 от ЗЗД и дружествения договор.

Раздел ІХ
/Нов - Решение №158/27.11.2008 г.

на ОбС – Кърджали/
Ред за участие на общината в сдружения с нестопанска цел


Чл. 46. (1) Общината може да участва в сдружения с нестопанска цел и да осъществява стопанска дейност чрез тях.


(2) Общината може да участва в Сдружения с нестопанска цел които извършват дейност само в обществена полза.

Чл .47. Общинският съвет по предложение на кмета на общината или по своя инициатива взема решение за:

1. Учредяване на Сдружение с нестопанска цел;

2. Участие на общината в сдружение с нестопанска цел;

3. Прекратяване на членството на общината в сдружение с нестопанска цел.


Чл. 48. (1) Предложение за учредяване на сдружение с нестопанска цел с участието на общината като юридическо лице се отправя от заинтересованите лица до кмета на общината и до общинския съвет.


(2) Инициативата за създаване на гражданско дружество може да е на кмета на общината или на общинския съвет.

Чл.49. (1) Решението за участие на общината и учредяване на сдружение с нестопанска цел съдържа:

1. Съгласие за участие на общината в сдружението;

2. Седалището, адреса и наименованието на сдружението;

3. Приемане на целите и средствата за тяхното постигане, вида на дейност, предмета на дейност и устава на сдружението.

Чл.50. (1) Заедно с приемане на решението за участие на общината в сдружение с нестопанска цел, общинския съвет определя лицето, което ще представлява общината на учредителното събрание на сдружението, в общото събрание на сдружението, или ще участва от името на общината като член на сдружението в управителните органи на същото, ако бъде избрано.


(2) При изпълнение на своите права и задължения, лицето по ал.1 ще се ръководи от Закона за юридическите лица с нестопанска цел, устава на сдружението и решенията на общинския съвет.

(3) Лицето по ал.1 информира общинския съвет за дейността на сдружението най-малко два пъти в годината, като при необходимост общинският съвет взема решения, които са задължителни за изпълнение от представителя на общината в сдружението.


Чл.51. Относно неуредените в този раздел въпроси се прилагат разпоредбите на Закона за юридическите лица с нестопанска цел и устава на сдружението.

Раздел Х
/Нов - Решение №158/27.11.2008 г.
на ОбС – Кърджали/
Публични регистри за търговските дружества с общинско участие в капитала, за общинските предприятия, за юридическите лица с нестопанска цел и за гражданските дружества в които участва общината


Чл. 52. (1) В общината се създават и поддържат публични регистри за търговските дружества с общинско участие в капитала, за общинските предприятия, за юридическите лица с нестопанска цел и за гражданските дружества в които участва общината.


(2) Образците на регистрите, редът за воденето и съхраняването им се определят с Наредба на Министъра на Регионалното развитие и блгоустройство и Министъра на Правосъдието.


(3) На вписване в регистъра подлежат:

1. Еднолични търговски дружества с общинско имущество;

2. Смесените търговски дружества, в които общината е акционер или съдружник;

3. Гражданските дружества в които общината е съдружник;

4. Сдруженията с нестопанска цел в които общината участва;

5. Предприятията, създадени с общинско имущество и предприятията с общинско участие.

Чл. 53. (1) Вписването в регистъра се извършва от длъжностно лице, определено със заповед на кмета на общината.


(2) Длъжностното лице по ал.1 извършва вписване в регистъра въз основа на заверен препис от акта, удостоверяващ промените на подлежащите на вписване обстоятелства.


(3) Длъжностното лице по ал.1 поставя дата след всяко вписване и се подписва.

Чл. 54. Органите на управление на едноличните търговски дружества и лицата, упълномощени да представляват общината в търговските дружества, изпращат в общината преписи от издадени от тях актове, удостоверяващи обстоятелствата, подлежащи на вписване в регитъра на търговските дружества и на предприятията с общинско участие в 3 /три/ дневен срок от издаването им.
Раздел ХІ

/Нов - Решение №188/14.10.2021 г.

на ОбС – Кърджали/

Ред и условия за провеждане на конкурс за възлагане на управлението на едноличните търговски дружества с общинско участие в капитала


Чл. 55 (1) Управлението на общинските еднолични търговски дружества се възлага след провеждане на конкурс по реда и при условията на настоящата наредба.

(2) Конкурсът се открива с решение на Общински съвет – Кърджали.

(3) Управлението на общински еднолични търговски дружества, учредени по реда на Закона за лечебните заведения, се възлага след провеждане на конкурс в съответствие с изискванията, регламентирани в Наредба № 9/26.06.2000г. за условията и реда за провеждане на конкурси за възлагане на управлението на лечебни заведения по Закона за лечебните заведения.

Чл. 56. Конкурсът на общинските еднолични търговски дружества, с изключение на тези по чл.55, ал.3 се провежда на три етапа:

1. проверка на съответствието на представените документи с предварително обявените изисквания;

2. представяне от кандидатите на бизнес програма за развитието и дейността на дружеството за тригодишен период;

3. събеседване с кандидатите.

Чл. 57 (1) Решението на Общински съвет – Кърджали за откриване на конкурса съдържа:

1. обект на конкурса;

2. изисквания към кандидатите;

3. необходими документи, място и срок, в който да бъдат подадени;

4. дата, час и място на провеждане на конкурса;

5.критерии за оценка на бизнес програмата, представена от кандидата;

6. критерии за оценка на проведеното събеседване.

(2) Минималните изисквания към кандидатите са:

1. има завършено висше образование;

2. има най-малко 5 години професионален опит;

3. не е поставен под запрещение;

4. не е осъждан за умишлено престъпление от общ характер;

5. не е лишен от правото да заема съответната длъжност;

6.не е обявен в несъстоятелност като едноличен търговец или неограничено отговорен съдружник в търговско дружество, обявено в несъстоятелност, ако са останали неудовлетворени кредитори;

7.не е бил член на управителен или контролен орган на дружество, съответно кооперация, прекратени поради несъстоятелност през последните две години преди назначаването, ако са останали неудовлетворени кредитори;

8. не е съпруг/съпруга или лице във фактическо съжителство, роднина по права линия, по съребрена линия - до четвърта степен включително, и по сватовство - до втора степен включително, на управител или член на колективен орган за управление и контрол на същото публично предприятие;

9. не заема висша публична длъжност по чл. 6, ал. 1, т. 1 - 38 и 41 - 45 от Закона за противодействие на корупцията и за отнемане на незаконно придобитото имущество, не е член на политически кабинет и секретар на община;

10. не извършва търговски сделки от свое или от чуждо име;

11.не е съдружник в събирателни, в командитни дружества и в дружества с ограничена отговорност;

12. не е управител или член на изпълнителен или контролен орган на друго публично предприятие;

13. отговаря на други изисквания, предвидени в устава на дружеството.

(3) Изискуеми документи:

1. писмено заявление за допускане до участие в конкурса;

2. автобиография;

3. нотариално заверено копие от диплома за завършено висше образование, с придобита образователно-квалификационна степен „магистър”;

4. актуално свидетелство за съдимост;

5. копие от трудова/служебна книжка, удостоверяващо наличие на 5 (пет)  години професионален опит;

6. медицинско удостоверение;

7. декларация по образец, че лицето не е съдружник в събирателно дружество, командитно дружество или дружество с ограничена отговорност; не е общински съветник, народен представител, министър, областен управител, кмет и техните заместници, ръководител на държавна институция, държавен служител или служител на щатна длъжност в общинската администрация; не извършва от свое или от чуждо име търговски сделки; не е лишено с присъда да заема материалноотговорна длъжност; не е управител, контрольор, член на изпълнителни или контролни органи на друго общинско търговско дружество;

8. Бизнес програма за развитието и дейността на дружеството за тригодишен период;

(4) За участие в конкурса се подават два отделни непрозрачни плика, както следва:

1. Плик №1 съдържа изискуемите от кандидата документи за участие в конкурса, описани в чл.57, ал.3.

2. Плик №2 съдържа Бизнес програмата за развитието и дейността на дружеството за тригодишен период, изготвена от кандидата.
Двата плика се поставят в общ запечатан плик, върху който се изписва името на кандидата, дружеството, за което кандидатства, и телефон за връзка.

Документите за участие в конкурса се подават в деловодството на община Кърджали и се завеждат в специален регистър по реда на тяхното постъпване. За всяко постъпило заявление се издава удостоверение, в което се посочват името на подателя, датата и часът на приемането му.


(5) Изисквания към съдържанието на Бизнес програмата за развитието и дейността на дружеството за тригодишен период:

1. анализ на демографските и икономически фактори, оказващи влияние върху дейността на търговското дружество;

2. сравнителен анализ на финансово-икономическото състояние на търговското дружество;

3. на база очертаното финансово-икономическото състояние, формулиране на основни цели и приоритети, подцели и конкретни задачи за развитие на търговското дружество. Планиране на мероприятия за постигане на поставените цели;

4. перспективи за развитие на търговското дружество;

(6) Критерии за оценка на Бизнес програмата за развитието и дейността на дружеството за тригодишен период:

1. съответствие на Бизнес програмата с нормативните изисквания, уреждащи дейността на дружеството;

2. степен на реална приложимост на поставените цели и задачи за развитие на търговското дружество;

3.съответствие на формулираните цели и задачи с предмета на дейност на търговското дружество;

4.съответствие на програмата с обективното състояние на търговското дружество;

5.логическа структура на разработката.

(7) Критерии за оценка на проведеното събеседване:

1. обосновано представяне на приоритетите и задачите на търговското дружество;

2. степен на познаване на нормативната уредба;

3. управленска компетентност;

4. административни умения, професионални и делови качества;

5. комуникативни и организационни способности.

Чл.58. (1) С решението по чл.57, ал. 1 Общински съвет – Кърджали назначава комисия за организиране и провеждане на конкурса и определя нейния състав – членове, председател и секретар. Комисията е в състав от 5 (пет) души, от които поне един правоспособен юрист.

(2) Комисията:

1. публикува обява за провеждане на конкурса в един местен и/или един национален ежедневник и на официалната интернет страница на община Кърджали, най-малко 20 (двадесет) календарни дни преди крайния срок за подаване на заявленията за участие;

2. организира приемането на документите, подготовката и провеждането на конкурса;

3. предоставя на кандидатите информация за дружеството, включваща: последния годишен баланс, отчета за приходите и разходите и доклада на експерт-счетоводителя, както и отчет за приходите и разходите и баланс за изтеклите тримесечия на текущата финансова година;

4. разглежда постъпилите заявления, оценява представените от кандидатите бизнес програми за развитието и дейността на дружеството за тригодишен период и провежда събеседване с кандидатите;

5. предлага за одобрение от Общински съвет – Кърджали кандидата, класиран на първо място, и класирането по ред на следващите участници. В случай, че е обявен конкурс за всичките трима членове на съвета на директорите, комисията предлага за одобрение от Общински съвет – Кърджали до трима от представилите се най-успешно на проведения конкурс кандидати и класирането по реда на следващите участници.

(3) Заседанията на комисията са редовни, ако присъстват председателят и една втора от състава й.

(4) Решенията на комисията се вземат с обикновено мнозинство от броя на присъстващите членове.

(5) За заседанията на комисията се води протокол, в който се съдържат взетите решения и който се подписва от всички присъстващи на заседанието членове.
(
6) Преди започване на работа членовете на комисията подписват декларация за неразгласяване на обстоятелствата, станали им известни във връзка с конкурса.

Чл.59. (1) В деня, определен за провеждане на конкурса, комисията отваря пликовете по реда на тяхното постъпване в присъствието на явилите се кандидати, подали заявление за участие.

(2) Пликът, съдържащ бизнес програмата за развитието и дейността на дружеството за тригодишен период се отваря, ако заявлението и документите на кандидата отговарят на изискванията, определени с решението Общински съвет – Кърджали.

(3) До събеседването се допускат кандидати, получили оценка на бизнес програмата не по-ниска от мн.добър 4,50. Преди провеждане на събеседването комисията формулира въпроси, които се задават на всички кандидати.

(4) Оценката на бизнес програмата и оценката от проведеното събеседване с кандидатите се формира по шестобалната система, като най-високата оценка е отличен 6 при точност на оценката 0,25. Оценките на комисията се формират като средноаритметично от оценките, поставени от всеки член на комисията за всеки един от определените критерии.

(5) Класират се кандидатите, получили средноаритметична оценка от бизнес програмата и от проведеното събеседване не по-ниска от мн. добър 4,50.

(6) В случаите, когато всички кандидати са получили оценка, по-ниска от 4,50, Общински съвет – Кърджали прекратява процедурата по конкурса и взема решение за провеждане на нов конкурс по реда на чл. 57.

(7) В случаите, когато няма подадени заявления, комисията предлага на Общински съвет – Кърджали да се удължи срока за подаване на заявленията с 15 (петнадесет) календарни дни. Решението за удължаване на срока се публикува по реда на чл.58, ал.2, т.1. Когато след удължаване на срока няма кандидат, Общински съвет – Кърджали прекратява процедурата по конкурса.

Чл. 60. (1) В тридневен срок от приключване на последния етап на конкурса комисията изготвя протокол, с който предлага за одобрение от Общински съвет – Кърджали кандидата, класиран на първо място, и класирането по ред на следващите участници. В случай че е обявен конкурс за всичките членове на Съвета на директорите, комисията представя на Общински съвет – Кърджали решение за определяне на представилите се най-успешно трима кандидати на проведения конкурс и класирането по ред на следващите участници.

(2) Предложеното от комисията класиране се утвърждава на първото, след провеждането на конкурса, заседание на Общински съвет – Кърджали, но не по-късно от двумесечен срок от получаване решението на комисията.

Чл. 61. След утвърждаване решението на комисията, класирането се обявява на официалната интернет страница на община Кърджали и се уведомяват участниците за това.

Чл. 62. При нарушение на процедурата по провеждане на конкурса участниците могат да подават писмени възражения до Общински съвет – Кърджали в тридневен срок от уведомяването им, но не по късно от 10 (десет) календарни дни от обявяване на класирането на определеното за това място.

Чл.63 (1)  Общински съвет – Кърджали се произнася по направените възражения на свое заседание.

(2) Когато Общински съвет – Кърджали установи, че възражението е основателно, той отменя предложеното от комисията класиране.

(3) В случаите по ал. 2 Общински съвет – Кърджали възлага на съответната комисия да проведе отново конкурса, от момента на установеното нарушение или взема решение за обявяване на нов конкурс.

Чл. 64. В двуседмичен срок от изтичане на срока по чл.62 от настоящата наредба, а за решения, подлежащи на вписване в Търговския регистър на Агенция по вписванията – от датата на вписване, кметът на община Кърджали сключва договор за възлагане на управлението на съответното еднолично търговско дружество с общинско участие в капитала.
Раздел ХІІ
Допълнителни разпоредби

§ 1. С приемането на настоящата Наредба възнагражденията на управителите, изпълнителните директори и членовете на съвета на директорите на едноличните търговски дружества се привеждат в съответствие с изискванията на наредбата.

§ 2. Възнагражденията на управителите, изпълнителните директори и членовете на съвета на директорите на новообразувани търговски дружества се определят по реда на чл.28 от настоящата наредба. Преизчисляването на възнагражденията на управителите, изпълнителните директори и членовете на съвета на директорите в новообразуваните търговски дружества се извършва по реда на чл. 29 от наредбата след приключване на две тримесечия.

§ 3. /Изм. – Решение № 249/09.06.2005 г. на ОбС – Кърджали/ Показателят “Изменение на рентабилността на продажбите” се установява спрямо предходното тримесечие. Показателят “Изменение на финансовият резултат” се установява по отчета за приходите  и разходите като разлика между счетоводната печалба /загуба/ за отчетното и предходното тримесечие. В случай, че за отчетното тримесечие е формирана счетоводна загуба при реализирана счетоводна печалба за предходното тримесечие, се ползва критерият “намаляване на печалбата”. Критерият “Реализирана печалба” се  отнася само за отчетното тримесечие”.

§ 4. Показателят “задължения на дружеството” включва всички парични задължения, които не са изпълнени изцяло или частично в срока, определен в договор  или нормативен акт: задължения по главници и лихви за ползвани  банкови кредити; задължения към държавния и/ или общинския бюджет/корпоративен данък, данък върху доходите на физическите лица и задължения по сключени по съответния ред договори/; вноски за задължително обществено осигуряване, за здравно осигуряване и задължения по договори за доставки и услуги, свързани със стопанската дейност на дружеството; задължения за дивиденти.

Раздел ХІІІ
Преходни и заключителни разпоредби


§ 1. Настоящата Наредба отменя Наредбата за упражняване правата на собственост на Община Кърджали върху общинската част от капитала на търговските дружества, приета с Решение № 59 от 14.11.1996 г. на Общинския съвет, Решение № 94 от 23 юли 2003 г. на Общинския съвет и т.1 от Решение №136/23.09.2003год. на Общинския съвет, в частта за определяне възнаграждението на управителя на "Областен диспансер по пневмо-фтизиатрични заболявания със стационар - д-р Васил Власакиев”  ЕООД.

§ 2. Тази наредба се издава на основание чл.20, ал.1,  чл.21, т.9 и чл.22, ал.1 от ЗМСМА, чл.2, ал.4 от Закона за общинската собственост и чл.3 от Правилника за прилагане на ЗОС.
§ 3. Наредбата е приета от Общински съвет - Кърджали с Решение № 98 от  Протокол № 8 от 22.07.2004 год. и влиза в сила от 01.08.2004 год.
§ 4. /Нов – Решение №154/17.07.2025 г. на ОбС-Кърджали/ След датата на въвеждане на еврото в Република България, размерът на паричните стойности по чл.2, ал.1, т.12, чл.26, ал.8 и Приложение №1 към чл.30, ал.2 от Наредбата, посочени в български лева, се превалутират и закръгляват в евро, съобразно реда по чл.12 и чл.13 от Закона за въвеждане на еврото в РБ.

/Изм. и доп. - Решение № 161/25.11.2004 г., Протокол № 12 на Общински съвет – Кърджали/; /Изм. и доп. – Решение № 249/09.06.2005 г., Протокол № 17 на ОбС – Кърджали/; /Изм. и доп. - Решение № 543/31.01.2007 г., Протокол № 33 на ОбС – Кърджали/; /Изм.и доп. – Решение №158/27.11.2008 г., Протокол №13 на ОбС-Кърджали/; /Изм.и доп. – Решение №168/25.11.2009 г., Протокол №9 на ОбС-Кърджали/; /Доп. – Решение №154/28.10.2010 г., Протокол №11 на ОбС-Кърджали/; /Изм. – Решение №200/23.12.2010 г., Протокол №13 на ОбС-Кърджали/; /Изм. и доп. - Решение №52/30.03.2017 г., Протокол №3 на ОбС-Кърджали/; /Изм. и доп. – Решение №188/14.10.2021 г., Протокол №8 на ОбС-Кърджали/; /Изм. – Решение №111/26.05.2023 г., Протокол №5 на ОбС-Кърджали. Доп. – Решение №154/17.07.2025 г., Протокол №7 на ОбС-Кърджали/
Приложение № 1

към чл.30, ал.2







/Изм. – Решение №52/30.03.2017 г. 

              

   на ОбС-Кърджали/
Показатели и критерии за определяне на балната оценка  в еднолични търговски дружества с общинско участие в капитала

	№ по ред
	Показатели
	Критерии
	Бални единици

	1
	2
	3
	4

	1.
	Стойност на ДМА
	1.1. до 200 хил.лв./102,26 хил. евро.

	0,2 т.

	
	
	1.2.    над 200 хил.лв./102,26 хил. евро.
	0,5  т.



	2.

	Финансовия резултат
	1.2 Реализирана печалба
От 10 000 лв. до 40 000 лв./от 5112,92 до 20451,68 евро.
       От 40 001 лв. до 60 000 лв./ от 20452,19 до 30677,51 евро.
      От 60 001 лв. до 100 000 лв./от 30678,02 до 51129,19 евро.
            Над 100 000 лв./51129,19 евро

	0,5 т.

1 т.

1,5 т.

2 т.




2
4

